Kosmaak tydens die Covid-19 inperking - Corona Krisissentrum
Tuis / COVID-19 / Kosmaak tydens die Covid-19 inperking
Kosmaak tydens die Covid-19 inperking
Thursday | 09 April | 2020
Inge Janse van Rensburg
Kos is nog altyd vir my gekoppel aan sekere tye en herinneringe in my lewe. Roosterbrood met soetmielies was vir aande na prysuitdelings en skoolkonserte wat ons doodmoeg en honger by die huis aangekom het. Skaapboud met groente is spesiaal op Sondae voorgesit omdat dit weer terug koshuis toe was met ons na ete. My ma se lasagne is verjaardagkos. Koffie en beskuit, en roosterbrood met avokadopeer is vir seker Covid-19-inperkingkos (dit is hoe ek inperking gaan onthou).
Covid-19 het alles in rep en roer en ons sien oral op sosiale media hoe almal in topklas baksters of professionele sjefs ontaard het. Tydens die eerste paar dae van Covid-19 het ek myself verwyt omdat ek noudat ek meer tyd het nie meer kosmaak nie, maar eintlik minder.
Ek het daaroor gaan nadink en besef dat kosmaak tydens hierdie tyd van nood en onsekerheid nie vir jou meer stres moet veroorsaak nie. Dit is heeltemal in orde as die kinders vir die derde dag grondboontjiebotter en stroop toebroodjies vir middagete kry en moenie jouself verwyt as jy kafee toe ry om weer sjokolade "vir die week" te koop en dit op pad huis toe reeds op eet nie. Moet ook nie bang wees om al die gevriesde kos uiteindelik te eet nie!
Vir dié wat begin bak het, deel ek graag my ouma se piesangbroodresep (siende dat dit 'n gewilde ding is om nou te bak). Hierdie resep was die eerste ding wat ek ooit gebak het en siende dat ek hom nie tydens hierdie inperking gaan bak nie, kan jy gerus.
Ouma Corrie se piesangbrood
4 oorryp piesangs (fyngemaak)
Sit jou oond aan op 180ºC.
Meng die vanieljegeursel, eiers en piesangs saam en voeg dit by die bottermengsel.
Klits dit goed saam.
Sif die meel en bakpoeier saam.
Vou dit by die eiermengsel in en pas op vir te veel meng.
Meng die koeksoda en kookwater saam en voeg dit by die res van die mengsel. Roer alles goed saam.
Skep die mengsel in 'n broodpan en bak vir ten minste 'n uur of tot 'n toetspen skoon uitkom.
Laat die brood heeltemal afkoel voordat jy hom uit die broodpan haal om te voorkom dat dit verkrummel.
Vir die wat net-net oorleef en nou aan jou beskuit sit en kou, dit is okay. Onthou hierdie resep; hy is maklik, flop nooit en is altyd 'n wenner.
Vir eers gaan ek ook nou my beskuit verder kou en myself vermaak met al die "wenresepte" van professionele baksters op sosiale media en dink hoe ek dit eendag, miskien sal probeer.